Notat tiltrådt af bofællesskabet Lille Grundet (ved virtuel høring i april 2020). den 4/5 2020

**Om øget biodiversitet i driften af vores grønne fællesarealer på Lille Grundet**

På et stormøde i efteråret blev Udendørs viceværterne pålagt at udarbejde en plan for en mere biodivers drift af vores grønne fællesarealer på Lille Grundet – derfor har vi udarbejdet dette forslag til behandling på stormødet.

Udgangspunktet for vores forslag har været den samme som er præsenteret i ”Den grønne vision for Grundet” – at vi har store monokulturelle græsplæner som stort set er blottet for andet liv end græs (og mælkebøtter!) og at vi med få omlægninger kan øge biodiversiteten betydeligt. Vi har også her i dette forslag taget udgangspunkt i at vi overordnet set fastholder de aktivitets-mulig-heder der i dag er på de grønne fællesarealer (boldspil, leg, rekreation mm) .

Endelig ønsker vi at fastholde det landskabsarkitektoniske udtryk som vores fællesarealer udgør. Dette kan efter vores vurdering fastholdes og endda forbedres ved at det bliver mere biodiverst – at der kommer flere blomster og mere ”liv”.

Vi foreslår at vi opdeler vores fællesarealer i tre kategorier

1. Græsplænerne mellem blokkene/gårdrummet, som skal slås næsten\* som i dag, så de er velegnet til ophold, leg og samvær.
2. Græsarealerne bag blokkene og syd og vest for fælleshuset kan blive slået sjældnere, og evt. delvis tilplantes/sås med dyre- og fuglevenlige blomster/planter/buske/træer.
3. Græsarealerne i yderområderne kan vokse frit, evt. slå nogle få gange og evt. tilplantes delvis med dyre- og fuglevenlige blomster/planter/buske/træer.

Beskyttede planter: *Per Filskov har tilbudt at registrere beskyttede planter på vores arealer således at Udeviceværterne i den endelige behandling af arealerne kan tage hensyn til disse.*

**Ad A\*.** Frekvensen af slåningen af disse plæner kan overvejes nedsat en smule, således at de blomster der trods alt findes i disse plæner kan nå at blive til gavn for insekter. Der skal således ikke nødvendigvis slås græs hver uge, men kun når væksten betinger det. Det kan også overvejes at slåningen indrettes etapevis således at alle arealerne ikke slås samtidigt og der dermed bliver mulighed for insekterne til at ”søge ly” på en plæne som ikke er nyslået.

Slåningshyppigheden skal også afstemmes med, at man ikke får for store mængder græsafklip. Vild med Vilje anbefaler også at man fjerner afklippet – hvilket nok først er relevant når vi skal have en ny græsslåningsmaskine med græsopsamling. *Det bør undersøges om en billig opsamlingsløsning kan tilvejebringes allerede nu.*

**Ad B.** Som en første indsats foreslås enkelte arealer behandlet og sået med forskellige blomsterblandinger (uden græs). Det kan som første forsøg være skråningerne vest for fælleshuset (som i forvejen er egnet grundet sandet jord), skråningerne mellem hus 32 og 34 og dele af arealerne bag blok C og blok D. Det foreslås at blokkene / de nærved beboende afsætter de arealer de ønsker ”biodiversiterede*”. Det foreslås også at græsrabatten foran ”Den gamle garage” sås med lavendel, samt at skråningen ved platanen ligeledes sås med blomster (lavendel)*. Ved områder med såning af vilde blomster anbefaler Vild med Vilje jordforbedring/forringelse på disse arealer ved at fjerne muld og erstat det med sand og kalk således at blomsterne får bedre vækstbetingelser end græsset. *Vedligeholdelsen af blomsterengene (slås/luges en til to gange om året) er blokopgaver bag A,B,C og D og Udevicevært (arb lørdage) for øvrige arealer. Gangarealer i B-områderne skal fortsat slås så de er remkommelige (til Deponi, køkkenhave mm)*

**Ad C.** Vi har allerede eksperimenteret med arealet øst for urtehaven under lindetræerne med såning af solsikker og engblandinger – dette videreføres. Også arealet vest og syd for hønsegården fastholdes som en mere vild biotop som slås en enkelt eller to gange om året. Dog bør der opretholdes en slået sti mod syd ned til bistader.

NB: Så længe mageskiftesagen ift kommunen ikke er afklaret skal der imidlertid slås ret ofte på det areal vi påstår hævd på, således at vi aktivt anvender det.

**Yderligere initiativer** ift biodiversitet (som ikke initieres af udendørs viceværter men af de enkelte beboere):

D. Lave insekthoteller o.l. rundt på vores arealer – nogle bofæller er allerede i gang.

E. Opsætning a fuglekasser – nogle bofæller er allerede i gang.

F. Fastholdelse af biavlen – nogle bofæller er allerede i gang

G. Fastholdelse og udbygning af insektvenlige planter i de fire bede i fællesarealet mellem blokkene som sommerfuglebuske, lavendel mm

H. Etablering af flere insektvenlige busk-bede på arealerne bag blokkene (initiativer er op til blokkene)

I. Udbygning af kvashegn som er gode levesteder for insekter, fugle mm

**Beslutning**: Oplægget kan primært besluttes som a) ”biodiversitetsplanen for fællesarealerne” – altså en endelig vedtagelse (som selvfølgelig altid kan tages op senere) eller subsidiært b) et ”foreløbigt arbejdsgrundlag” for Udendørs viceværterne indtil der kan afvikles et fysisk stormøde, hvor det kan debatteres nærmere og findes mere detaljerede løsninger .

**Bilagt** et kortbilag med ovenstående opdeling af arealerne.

Med venlig hilsen

”Udendørs Viceværterne”

(P, J, I, J, (T) og B)